หอการค้าไทย เร่งยกระดับภาคการเกษตรไทย สู่เกษตรมูลค่าสูง
นายสนั่น อังอุบลกุล ประธานกรรมการหอการค้าไทยและสภาหอการค้าแห่งประเทศไทย เปิดเผยว่า ได้นำคณะกรรมการหอการค้าฯ เยี่ยมเยือนจังหวัดพิษณุโลก เพชรบูรณ์ และสุโขทัย เพื่อรับฟังปัญหาและแนวทางการผลักดันเศรษฐกิจในพื้นที่ รวมทั้งหาแนวทางในการพัฒนาและยกระดับภาคการเกษตร ขับเคลื่อนเกษตรไทยสู่เกษตรมูลค่าสูง โดยมองว่าผู้ประกอบการในพื้นที่ ยังมีโอกาสที่จะยกระดับมาตรฐานด้านอาหารและการแปรรูปให้ดียิ่งขึ้น พร้อมกับการสร้างเรื่องราวของสินค้าเพื่อดึงดูดความน่าสนใจ ซึ่งจะช่วยสร้างรายได้ให้กับเกษตรกรในพื้นที่ได้เป็นอย่างมาก โดยภาคเอกชนในพื้นที่ พร้อมเข้าไปมีส่วนช่วยสนับสนุนและผลักดันประเด็นต่างๆ ไปยังหน่วยงานที่เกี่ยวข้อง เพื่อให้ข้อเสนอที่ได้จากผู้ประกอบการและเกษตรกรในพื้นที่เกิดผลเป็นรูปธรรมต่อไปโอกาสนี้ หอการค้าจังหวัดพิษณุโลก ได้ขอให้ช่วยสนับสนุนด้านการสื่อสารและประชาสัมพันธ์ การแข่งขันจักรยานนานาชาติ (L’etape Thailand by Tour de France 2022-2024) ซึ่งจังหวัดพิษณุโลกได้รับสิทธิ์การเป็นเจ้าภาพการแข่งขันรายการใหญ่ระดับนานาชาติรายการนี้ กำหนดจัดขึ้นในวันที่ 4 ธันวาคม 2565 เพื่อให้ตลอดทั้งการจัดกิจกรรมเป็นไปด้วยความคึกคัก ทั้งนี้ ภาคเอกชนในพื้นที่ได้มีการประชุมหารือร่วมกับจังหวัดอย่างใกล้ชิด เพื่อให้งานดังกล่าวประสบความสำเร็จและยังถือเป็นหน้าประวัติศาสตร์สำคัญของจังหวัดได้จัดงานระดับโลกดังกล่าวอีกด้วย